După ce TAS i-a redus suspendarea de la patru ani la nouă luni, Simona Halep a oferit primele declarații. Fostul lider mondial a spus că a fost întotdeauna o sportivă curată şi că abia aşteaptă să revină în circuit.
Tribunalul de Arbitraj Sportiv (TAS) de la Lausanne a admis apelul depus de Simona Halep împotriva decizie dictate de Agenţia Internaţională pentru Integritatea Tenisului (ITIA) și i-a redus suspendarea fostului număr unu mondial de la patru ani la doar nouă luni. Cu alte cuvinte, Simona poate reveni din nou pe terenul de tenis.
După ce a primit vestea, Simona Halep a oferit primele declarații.
"De-a lungul acestui proces lung și dificil, mi-am menținut convingerea că adevărul va ieși în cele din urmă la iveală și că se va ajunge la o decizie corectă, deoarece sunt și am fost întotdeauna o sportivă curată. Credința mea în acest proces a fost pusă la încercare de acuzațiile scandaloase care mi-au fost aduse și de resursele aparent nelimitate care au fost aliniate împotriva mea. Dar, în cele din urmă, adevărul a prevalat, chiar dacă a durat mult mai mult decât mi-aș fi dorit. Aș dori să le mulțumesc avocaților mei care au fost alături de mine și au crezut în mine de la început, și, mai important, vreau să le mulțumesc sponsorilor mei, fanilor și concurenților mei care au rămas alături de mine pe parcursul acestui proces lung și dificil. Abia aștept să mă întorc în circuit", a spus Simona Halep, conform celor de la euronews.ro.
Având în vedere că perioada de suspendare a început de pe 7 octombrie 2022, românca poate juca din nou tenis. Conform deciziei de astăzi, perioada de 9 luni s-a încheiat la data de 6 iulie 2023.
De altfel, rămâne de văzut ce decizie va lua ITF în privința punctelor de care Simona Halep a fost văduvită din cauza decizie halucinante primite din partea ITIA, cu 39 de luni mai mare față de cea de astăzi. Simona Halep ar fi trebuit să apere 1000 de puncte. Reamintim că în acest moment Halep a ieșit din clasamentul WTA.
Dacă va primi cele 1000 de puncte, în acest moment Simona Halep ar ajunge direct în prima sută mondială, pe locul 68.
Simona Halep a disputat ultimul meci oficial pe 29 august 2022. Atunci era eliminată surprinzător în primul tur de la US Open de Daria Snigur, cu 2-6, 6-0, 4-6.